УсакIуэшхуэм и махуэ
Пушкин Александр къыщалъхуа махуэм ирихьэлIэу Урысейм и щIыналъэхэм зэхыхьэхэр, конференцхэр, семинархэр, концертхэр щекIуэкIащ, театр теплъэгъуэхэр щагъэлъэгъуащ. Налшык къалэми усакIуэшхуэм и махуэр дыгъуасэ гукъинэжу щагъэлъэпIащ.
Ар къызэрагъэпэщащ Налшык къалэ округым и Централизованнэ библиотекэм и лэжьакIуэхэм. Абыхэм къызэхуэсахэм кIэщIу ягу къагъэкIыжащ Пушкиным и гъащIэмрэ и гуащIэмрэ, ар Кавказым тIэу зэрыщыхьэщIар, усакIуэм и махуэр къэралым щагъэлъапIэу зэрырагъэжьам и тхыдэр.
— Пушкин Александр къыщалъ-хуа, Урысыбзэм и махуэшхуэмкIэ псоми си гуапэу сынывохъуэхъу икIи дэтхэнэ зыри фыкъыхузоджэ урысыбзэмрэ урыс литературэмрэ вджыну, псом хуэмыдэу мы усакIуэшхуэм и IэдакъэщIэкIхэм гу-лъытэ нэхъыбэ хуэфщIыну, — жиIащ КъБР-м щэнхабзэмкIэ и министр Къумахуэ Мухьэдин. Министрыр Пушкиным и зы усэ къеджащ.
Зэхыхьэм къыщыпсэлъащ КъБР-м и ТхакIуэхэм я зэгухьэныгъэм и правленэм и тхьэмадэ Беппаев МутIэлип, КъБР-м и цIыхубэ усакIуэ Созаев Ахъмэт, нэгъуэщIхэри.
УсакIуэм и цIэр зезыхьэ уэрамым тет и фэеплъым удз гъэгъахэр тралъхьащ. Пушкиным и IэдакъэщIэкIхэр фIыуэ зылъагъу балигъ-хэри сабийхэри абдеж и усэхэм къыщеджащ.
БжьыхьэлI Розэ.
